επι σωτηριαι. πρυτανευοντος αριστομενεος μηνος μαχανεος τεταρτη επι εικαδι αριστομενης αριστολαιδα υλλευς διδωτι τα πολει των κορκυραιων εις ταν των τεχνιταν μισθωσιν τωι διονυσωι αργυριου κορινθιου μνας εξηκοντα. διδωτι δε και ψυλλα αλκιμου υλλις ται πολει των κορκυραιων εις ταν των τεχνιτων μισθωσιν τωι διονυσωι αργυριου κορινθιου μνας εξηκοντα. ελεσθω δε α βουλα εκαστακις εις ενιαυτον τους εκδανεισουντας το αργυριον ανδρας τρεις τους δυνατωτατους χρημασιν. α δε εκδανεισις και αναπραξις του αργυριου γινεσθω και α λοιπα διοικησις καθως κα δοκηι βουλαι καλως εχειν. ως δε κα γενωνται τοκιζομεναι μναι εκατον ογδοηκοντα και εκδανεισθωντι αι εκατον ογδοηκοντα μναι παρελθοντος ενιαυτου μετα το εκδανεισθηναι τας εκατον ογδοηκοντα μνας αποστειλατω α πολις κατα τον του αγωνοθετα νομον επι ταν των τεχνιταν μισθωσιν και αγετω τα διονυσια αφ ου κ αρξωνται παρ ατερον ενιαυτον ει μη τι δια πολεμον αδυνατον γενοιτο βουλας και αλιας υπερθεμενας αγετω δε απο κορινθιαν μναν πεντηκοντα απο του τοκου των τριων ταλαντων μισθουμενα αυλητας τρεις τραγωιδους τρεις κωμωιδους τρεις και τα λοιπα ποιουντω παντα οι εκαστακις εοντες αρχοντες καθως ο του αγωνοθετα νομος τασσει. διδοσθω δε και τα σιτηρεσια τοις τεχνιταις τα εννομα απο του τοκου χωρις ταν πεντηκοντα μναν. ει δε τι κ αδυνατον γενοιτο δια πολεμον και μη αποστειληι α πολις επι τους τεχνιτας η μη παραγενοιντο οι τεχνιται η λιπηι τις τον αγωνα εκδανειζεσθω και το λειφθεν αργυριον παν και υπαρχετω τοκιζομενον εις ταν των τεχνιταν μισθωσιν ει δε δυνατου εοντος και μη επικωλυοντος μηθενος μη αποστειλαι α πολις επι τους τεχνιτας κατα ταν περιοδον εκασταν η παραγενομενων των εργολαβων μη μισθωσαιτο τους τεχνιτας η μη διδοιη τομ μισθον τον υπογεγραμμενον η τα σιτηρεσια τα εννομα η εις αλλο τι καταχρησαιτο το αργυριον και μη εις ταν των τεχνιτων μισθωσιν αριστομενεος και ψυλλας εοντω τα δοθεντα χρηματα παντα η των επινομων των αριστομενεος και ψυλλας. μαρτυρες μολωτας γλαυκου σωσανδρος θευδωρου προμαχιδας μυρτιλου. ποθοδον ποιησαμενων αριστομενεος του αριστολαιδα και ψυλλας τας αλκιμου περι του αργυριου ου εδωκαν ται πολει και τω διονυσω εις ταν των τεχνιταν μισθωσιν εκατερος κορινθιας μνας εξηκοντα εδοξε ται βουλαι το δοθεν αργυριον παρα αριστομενεος και ψυλλας εκδανεισαι τους αιρεθεντας ελεσθαι δε ταν βουλαν τους χειριξουντας το αργυριον ανδρας τρεις εις ενιαυτον τους δυνατωτατους χρημασι και πλειονακις τους αυτους διαλιποντας ετη δυο μη νεωτερους ετων τριακοντα πεντε μηδε πρεσβυτερους εβδομηκοντα αιρεισθαι δε εκαστου ενιαυτου μηνος μαχανεος εμ βουλαι η αλια οι δε αιρεθεντες επ αριστομενεος παραλαβοντες το αργυριον παρα αριστομενεος και ψυλλας εγδανεισαντω εμ μηνι δυωδεκατωι και ευκλειωι τωι επι αριστομενεος προκαρυξαντες εν καρυκται μη μειον η αμερας πεντε χρηματιζοντες ποτι τοις αρματεσσι μη πλειονος τοκου δανειζοντες η δυο δραχμαν τον μηνα εκαστον ταν μναν εκασταν μηδ ελασσονος συναλλασσοντες ως κ αυτοι προαιρωνται ωστε τον πριαμενον αποδομεν το τε κεφαλαιον και τον τοκον εμ μηνι ευκλειωι τωι μετα πρυτανιν αριστομενη. αναπραξαντες το τε κεφαλαιον και τον τοκον εν τωι ευκλειωι μηνι τωι μετ αριστομενη παραδοντω τοις αιρεθεισι εις τον υπ αυτα ενιαυτον επι ταν χειριξιν του αργυριου οι δε παραλαβοντες χρηματιζοντω το αργυριον παν εν τωι αρτεμιτιωι μηνι τωι εφ αυτων ποτι τοις αρματεσσι προκαρυξαντες και τα λοιπα παντα ποιουντες καθως και τους επ αριστομενεος αιρεθεντας γεγραπται ωσαυτως δε και οι εκαστακις αιρεθεντες ποιουντω. ει δε οι αιρεθεντες επι ταν χειριξιν του αργυριου μη ποιησαιεν τι των γεγραμμενων ει μη εκδανεισαιεν το αργυριον καθως γεγραπται δυνατοι εοντες αποτεισαντω αργυριου κορινθιου μνας τριακοντα και το κεφαλαιον ο κα παραλαβ[ω]ντι παραδοντω ει δε μη διπλη αποτεισαντω το κεφαλαιον. περι δε του αδυνατου βουλα και αλια επιγινωσκετω. ει δε εγδανεισαντες μη ανπραξαιεν το κεφαλαιον και τον τοκον η μη παραδοιεν αυτο τοις αιρεθεισι καθως γεγραπται αποτεισαντω το τε κεφαλαιον και τον τοκον διπλη οποτερον κα μη παραδωντι. επει δε κα γενωνται τοκιζομεναι μναι εκατον ογδοηκοντα και εγδανεισθωντι αι εκατον ογδοηκοντα μναι παρελθοντος ενιαυτου μετα το εγδανεισθημεν τας εκατον ογδοηκοντα μνας αποστειλαντω οι αρχοντες επι ταν των τεχνιταν μισθωσιν κατα τον του αγωνοθετα νομον και τα λοιπα παντα ποιουντω οι εκαστακις αρχοντες καθως εν ται δοσει γεγραπται ει μη τι δια πολεμον γενοιτο βουλας και αλιας υπερθεμενας. μισθουσθω δε τους τεχνιτας αφ ου κ αρχη γενοιτο παρ ετερον ενιαυτον απο του τοκου των τριων ταλαντων απο μναν πεντηκοντα αυλητας τρεις τραγωιδους τρεις κωμωιδους τρεις και τα λοιπα παντα κατα τον του αγωνοθετα νομον. διδοσθαι και τα σιτηρεσια τοις τεχνιταις τα εννομα απο του τοκου χωρις ταν πεντηκοντα μναν οι δε χειριζοντες το αργυριον καθ ους κα χρονους παραγινωνται οι τεχνιται επει κ ανπραξωντι το αργυριον πεντηκοντα μνας τον μισθον τοις τεχνιταις και τα σιτηρεσια τα γινομενα παραδοντω τωι αγωνοθεται του αρτεμιτιου μηνος προ τας εκτας το δε λοιπον τοις εφαιρεθεισιν ο δε παραλαβων αγωνοθετης ποιειτω παντα κατα τον νομον και απολογιξασθω εις βουλαν εν ται πραται συνεδραι οσον τε κα παραλαβηι αργυριον και καθως κα εκαστα διοικηση. απολογιξασθωσαν δε και οι χειριζοντες το αργυριον εκαστακις εις βουλαν μηνος αρτεμιτιου οι τε παραλαβοντες και οι παραδοντες καθως κα εκαστα παραλαβωντι και παραδωντι. ει δε μη ποιησαιεν τι των γεγραμμενων οι τε χειριζοντες το αργυριον η οι αρχοντες αποτεισατω ο αιτιος αργυριου κορινθιου μνας τριακοντα και ο κα καταβλαψηι διπλη. ει δε τι κα ο αγωνοθετας η οι χειριζοντες το αργυριον μη ορθως απολογιξωνται νομοφυλακες εκλογιζουσθω καθως και τα αλλα τα ιερα και δημοσια χρηματα. μη εξεστω δε μηθενι προστατησαι περι του ανατεθεντος υπο αριστομενεος και ψυλλας αργυριου ωστε εις αλλο τι καταχρησθημεν αλλ εις ταν των τεχνιταν μισθωσιν εις δε αλλο μηθεν μηθαμως μηδεμιαι παρευρεσει. ει δε τις προστατησαι η καταχρησαιτο εις αλλο τι αποτεισατω ο προστατησας και ο καταχρησαμενος αριστομενηι και ψυλλαι η τοις επινομοις τοις αριστομενεος και ψυλλας αργυριου κορινθιου μνας εξηκοντα και το αργυριον ο καταχρησθη διπλη. παντων δε τουτων και ει τινος κα αλλου δοκηι προδικοι βουλας κρισιν απαρβολον γραψαμενοι και επιγραψαντες το αργυριον το εφ εκαστου αδικηματος γεγραμμενον δοντω προσταται προβουλων ο δε εις τα δικαστηρια φερετω α κα μειον η τριακοσταια η εξεστω δε και αλλωι τωι λωντι κρινεσθαι κατα ταυτα. τον δε κατακριθεντα οι τας κρισιας γραψαμενοι εισπραξαντες οσα μεν ποτι το κοινον συνεικει τοις αρημενοις επι ταν χειριξιν του αργυριου παραδοντω οι δε εγδανεισαντω καθως και το αλλο αργυριον γεγραπται οσα δε αριστομενει η ψυλλαι η τοις επινομοις επιτιμια επιβαλλει αυτοι εισπρασσοντων και κρινεσθω εκαστοι καθως κ αυτοι προαιρωνται. ει δε τις των επινομων των αριστομενεος η ψυλλας προστατησαι εις αλλο τι καταχρησθημεν η καταχρησαιτο αλλαι παι μη εοντω τα επιτιμια μηδε τα χρηματα αριστομενεος και ψυλλας μηδε των επινομων αριστομενεος και ψυλλας αλλα δημοσια εις ταν των τεχνιταν μισθωσιν και εγδανειζεσθω μετα του αλλου αργυριου καθως επανω γεγραπται. ει δε τι αδυνατον δια πολεμον γενοιτο και μη αποστειλαι α πολις επι τους τεχνιτας η μη παραγενωνται οι τεχνιται εκδανειζεσθω και αι πεντηκοντα μναι και τα σιτηρεσια αχρι ου κα δυνατον γενηται ωσαυτως δε και ει τις λιποι τον αγωνα των τεχνιταν εγδανειζεσθω και το λειφθεν αργυριον και υπαρχετω εις ταν των τεχνιταν μισθωσιν. ει δε κα διορθωσις των νομων γινηται ταξαντων οι διορθωτηρες εις τους νομους καθως κα δεη το αργυριον χειριζεσθαι. τα δε λοιπα παντα γινεσθω ως κα δοκηι βουλαι και αλιαι καλως εχειν. γινεσθω δε μηθεν υπεναντιον τωι δογματι μηδε ται δοσει. τας δε δοσιος και του γραμματος αντιγραφον αναγραψαι εις σταλαν λιθιναν και αναθεμεν οπει κα δοκηι προβουλοις και προδικοις καλως εχειν τας δε αναγραφας και αναθεσιος προβουλους μετα διοκητα και αρχιτεκτονος ταν επιμελειαν ποιησασθαι το δε γεγραμμενον αναλωμα ταμιαν δομεν.
Ionian Isl. — Kerkyra — bef. 229 BC
 bef. 229 BC